SKRIFTLIG FORESPØRGSEL E-1443/03

af Olivier Dupuis (NI) til Kommissionen

(24. april 2003)

Om: Laos: Fængselsdom på tyve år for at deltage i en fredelig demonstration

Det amerikanske udenrigsministerium oplyser i sin rapport for 2002 om menneskerettigheder, som blev udgivet den 31. marts 2003, at de fem ledere af bevægelsen af 26. oktober, Thongpaseuth Keuakoun, Khamphouvieng Sisa-At, Seng-Aloun Phengphahn, Bouavanh Chanmanivong og Keochay, der blev anholdt i oktober 1999 for at have arrangeret en fredelig demonstration i Vientiane til fordel for demokratiet, efter en retssag, som er blevet afholdt for lukkede døre, er blevet idømt en fængselsstraf på 20 år for regeringsfjendtlige aktiviteter, og at de for øjeblikket er fængslet i Vientiane. De laotiske myndigheder har tidligere givet andre, fuldstændigt modstridende oplysninger om de fem studenterlederes situation. Efter at myndighederne i Den Demokratiske Folkerepublik Laos (RDPL) igennem to år havde nægtet at have anholdt de fem ledere, udtalte RDLP's udenrigsminister Somsavad Lengsavat således i november 2001 til Italiens viceudenrigsminister, Margherita Boniver, at studenterlederne endnu ikke var blevet dømt. Formanden for udvalget om retlige anliggender i RDLP's Nationalforsamling havde derimod ved et møde i Europa-Parlamentet i Strasbourg i juni 2002 udtalt, at de var blevet dømt året før. Ved denne lejlighed indvilgede han i at levere dokumentation fra retssagen. Dette løfte er på trods af gentagne påmindelser ikke blevet overholdt.

Har Kommissionen oplyst myndighederne i RDPL om sin harme over den træghed, der har præget studenterledernes retssag, og den måde hvorpå hele retssagen er forløbet? Har Kommissionen oplyst myndighederne i RDPL om sin indignation over ikke at være blevet korrekt informeret? I lyset af disse særligt alvorlige forhold og i betragtning af omfanget og betydningen af samarbejdsprogrammerne mellem EU og Laos, mener Kommissionen så ikke, at den, så længe myndighederne i RDPL ikke formelt har indvilget i en hurtig genoptagelse af retssagen mod de fem studenterledere, burde suspendere samarbejdsaftalen mellem EU og Laos?

Svar afgivet på Kommissionens vegne af Christopher Patten

(23. maj 2003)

Kommissionen er fast besluttet på at påpege behovet for at styrke respekten for de borgerlige og politiske rettigheder i Laos, herunder ytrings-, forsamlings-, forenings- og religionsfriheden, således som det kommer til udtryk i samarbejdsaftalen mellem EU og Den Demokratiske Folkerepublik Laos.

Kommissionen har bragt spørgsmålet om de fem ledere af bevægelsen af 26. oktober 1999 op i bilaterale møder med den laotiske regering samt i andre fora, men hidtil er der kun givet sparsomme oplysninger.

Hvad angår spørgsmålet om eventuelt at suspendere samarbejdsaftalen mellem EU og Den Demokratiske Folkerepublik Laos, er Kommissionen fortsat af den opfattelse, at fastholdelse af en sammenhængende politik baseret på en konstruktiv politisk dialog med den laotiske regering sammenholdt med fortsat støtte til de mest udsatte grupper i den laotiske befolkning gennem EU-støttede udviklingsprogrammer vil være mere udbytterigt end at slå ind på en konfrontationskurs.

Skulle den politiske situation og menneskerettighedssituationen i landet imidlertid blive forværret i så alvorlig grad, at det fortsatte EU-samarbejde med Laos bringes i fare, vil Kommissionen være parat til at tage de nødvendige skridt til at opnå en aftale om, hvilke initiativer der skal tages.